คลังขวางไอซีทีฟ้องเอไอเอสมั่วนิ่มแก้สัญญา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — รมช.คลังมาแรง เบรกไอซีทีฟ้องเอไอเอส หวั่นกระเทือนบริการ แนะเพิ่มค่าสัมปทานเหมาะสุด
นายมั่น พัธโนทัย รมช.คลัง เปิดเผยว่า ไม่เห็นด้วยกับการที่กระทรวงเทคโนโลยีสารสนเทศและการสื่อสาร หรือไอซีที จะเสนอเรื่องให้คณะรัฐมนตรี (ครม.) เห็นชอบ เพื่อฟ้องร้องเอาผิดและเรียกค่าเสียหายกับบริษัท แอดวานซ์ อินโฟร์ เซอร์วิส หรือเอไอเอส จากกรณีที่มีแก้ไขสัญญาสัมปทานไม่ถูกต้องในอดีตที่ผ่านมาจำนวนหลายครั้ง เพราะจะทำให้กระทบกับหุ้นของบริษัทและตลาดหุ้น รวมถึงกระทบอุตสาหกรรมโทรคมนาคมของไทยที่ยังต้องพัฒนาอีกมาก และใช้เงินลงทุนกว่า 1 แสนล้านบาท
ทั้งนี้ รมช.คลังเห็นด้วยกับแนวทางที่กระทรวงไอซีที จะเสนอ ครม.ให้มีการกลับไปจ่ายส่วนแบ่งสัมปทานในอัตราเดิมที่ 30% เพราะจะทำให้รัฐมีรายได้เพิ่มขึ้น แต่ประชาชนอาจได้รับผลกระทบค่าบริการเพิ่มสูงขึ้น
นายมั่น กล่าวว่า กระทรวงไอซีทีควรเรียกผู้ประกอบการมาหารือหาทางออก ก่อนที่จะดำเนินการฟ้องร้อง และควรศึกษาให้ชัดเจนว่ามีผู้ใดกระทำผิดบ้าง และค่าเสียหายเป็นเท่าไร เพราะต้องยอมรับว่าการแก้ไขที่ผ่านมาก็มีข้อดี ทำให้ประชาชนได้ใช้มือถือราคาถูก และมีผู้ใช้มากขึ้นที่ปัจจุบันมีผู้ใช้ถึง 68 ล้านเลขหมาย
“หากไอซีทีจะเสนอเรื่องดังกล่าวเข้า ครม. ในสัปดาห์หน้า ผมจะแสดงความไม่เห็นด้วยกับการฟ้องร้อง ควรจะหาเวลาที่เหมาะสมดำเนินการให้มากกว่านี้ ไม่ควรเป็นช่วงนี้” นายมั่น กล่าว
ก่อนหน้านี้ คณะกรรมการมาตรา 22 ตาม พ.ร.บ.ว่าด้วยการให้เอกชนเข้าร่วมหรือดำเนินการในกิจการของรัฐ ปี 2535 ของกระทรวงไอซีที มีความเห็นว่าการแก้ไขสัญญาสัมปทานมือถือของบริษัท เอไอเอส ไม่ถูกต้อง หลังจากที่ศาลฎีกาแผนกคดีอาญาของผู้ดำรงตำแหน่งทางการเมืองเคยตัดสินว่า พ.ต.ท.ทักษิณ ชินวัตร อดีตนายกรัฐมนตรี ใช้อำนาจหน้าที่โดยมิชอบ ช่วยเหลือบริษัท เอไอเอส ในการแก้ไขสัญญาสัมปทาน